– Iso mies huusi kentälle ”toi numero 14 pitäis ainakin hakata pelin jälkeen”, kertoo Susanna Arppe.

Arppe on Ruskon Pallon 2005 syntyneiden poikien joukkueenjohtaja. Pelaaja numero 14 on yhdeksänvuotias.

Arppen mukaan torstaina pelattu 2005 syntyneiden Turun piirisarjan ottelu jäi viimeiseksi, jonka Ruskon Pallo pelaa vastustajana ollutta joukkuetta vastaan.

Ongelmana olivat vastapuolen pelaajien vanhemmat.

– Siinä oli 7–8 vanhempaa, jotka aloittivat mölyämisen heti kentän laidalle tultuaan. He huutelivat jatkuvasti ilkeitä meidän pelaajillemme. Kun yksi pojistamme tuli heittämään rajaheittoa, joukon äänekkäin mies käveli hänen viereensä ja sanoi kovaan ääneen ”mitä v---ua säkin siellä koko ajan kitiset”, Arppe kertoo.

Arppen mukaan joukko muun muassa uhkaili vastapuolen pelaajia ja hurrasi vahingoniloisesti näiden epäonnistumisille.

– Kun pelin jälkeen sanoin, ettemme pelaa enää heidän kanssaan, yksi äiti huusi: ”Jes jes jes, 5–0 voitto meille”, tarkoittaen luovutusvoittoa. Mielestäni se kuvaa heidän asennettaan.

Jatkuu mainoksen jälkeen Mainos päättyy

Arppen mukaan uhkailuista on harkittu jopa rikosilmoituksen tekemistä.

Vuosittaiset ilmoitukset vanhempien häiriköinnistä voidaan laskea yhden käden sormilla, kerrotaan Suomen Palloliiton Turun piiristä.

– Se ei sinänsä tarkoita, etteikö huutelua joskus tapahtuisi, mutta se on hyvin harvoin niin vakavaa, että siitä ilmoitetaan meille, sanoo kilpailupäällikkö Tommi Nummijoki.

Nummijoen mukaan kyseisestä tapahtumasta on tullut tieto, mutta ei vielä virallisia selvityksiä.

– Vanhemmat eivät ole Palloliiton jäseniä, joten he eivät kuulu kurinpitovaltamme piiriin. Tällaisissa tapauksissa voimme vain ohjeistaa joukkuetta ohjeistamaan vanhempia, Nummijoki selvittää.

Kuvatun kaltaiset tapaukset ovat hänen mukaansa äärimmäisen harvinaisia. Sellaisia sattuu harvemmin kuin kerran vuodessa.

Nummijoen mukaan jalkapallokentän laidalla pätevät normaalit käyttäytymissäännöt. Joukkueen taustahenkilöiden pitää puuttua epäasialliseen käytökseen heti.

– Erotuomari tai pelinohjaaja voi myös käydä viemässä häirikölle oranssin kortin, jossa ohjeistetaan käyttäytymään niin, että lapsilla on mukavaa.

Vastapuolen joukkueenjohtajan mukaan torstaisessa pelissä tapahtui selkeä ylilyönti. Hän kuitenkin kiistää, että kentän laidalla olleet vanhemmat olisivat uhanneet lapsia väkivallalla.

– Kyseessä oli väärinymmärrys. Kyseinen isä puhuu englantia ja hänen sanansa on ymmärretty väärin.

Joukkueenjohtaja ei halua kommentoida, mistä termistä väärinymmärrys johtui. Hän ei ole havainnut vastaavaa häiriköintiä aiemmin.

– Vanhempia ohjeistettiin pelin jälkeen siitä, miten siellä kuuluu käyttäytyä.

Susanna Arppen mukaan vastustajajoukkueen kanssa on ollut aiemminkin vastaavantyyppisiä ongelmia.

– Osasimme odottaa jotain tällaista. Siksi pelinohjaajaksi oli valittu aikuinen. Tavallisesti pelinohjaaja voisi olla 13–14-vuotias.

Vanhempien käyttäytyminen ei kuitenkaan ole vaikuttanut pelaajiin.

– Peli itsessään oli todella hyvä ja siisti. Hienoa, ettei vanhempien käytös ole tarttunut poikiin, Arppe sanoo.

Jatkuu mainoksen jälkeen Mainos päättyy

TS–HAMMU VARJONEN